Document ID: 32011D0057

NEUVOSTON PÄÄTÖS,
annettu 20 päivänä joulukuuta 2010,
jolla muutetaan päätöstä 2010/320/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi
(2011/57/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 126 artiklan 9 kohdan ja 136 artiklan,
ottaa huomioon Euroopan komission suosituksen,
sekä katsoo seuraavaa:
(1)
SEUT-sopimuksen 136 artiklan 1 kohdan a alakohdassa määrätään mahdollisuudesta toteuttaa toimenpiteitä, jotka koskevat niitä jäsenvaltioita, joiden rahayksikkö on euro, ja joilla tehostetaan kyseisten jäsenvaltioiden talousarvioita koskevan kurinalaisuuden yhteensovittamista ja sen valvontaa.
(2)
SEUT-sopimuksen 126 artiklassa määrätään, että jäsenvaltioiden on vältettävä liiallisia julkisen talouden alijäämiä, ja vahvistetaan tätä tarkoitusta varten liiallisia alijäämiä koskeva menettely. Vakaus- ja kasvusopimus, jonka korjaavalla osiolla pannaan täytäntöön liiallisia alijäämiä koskeva menettely, tarjoaa tukikehyksen julkisen talouden rahoitusaseman ripeään tervehdyttämiseen tähtäävälle hallitusten politiikalle, jossa otetaan huomioon talouden tilanne.
(3)
Neuvosto päätti 27 päivänä huhtikuuta 2009 Euroopan yhteisön perustamissopimuksen 104 artiklan 6 kohdan mukaisesti, että Kreikassa oli liiallinen alijäämä.
(4)
Neuvosto antoi 10 päivänä toukokuuta 2010 päätöksen 2010/320/EU (1), jäljempänä ’päätös’, joka on osoitettu Kreikalle SEUT-sopimuksen 126 artiklan 9 kohdan ja 136 artiklan nojalla julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi viimeistään vuonna 2014. Neuvosto vahvisti liiallisen alijäämän korjaamiseksi sopeutusuran, jonka mukaan julkisen talouden alijäämä on enintään 18 508 miljoonaa euroa vuonna 2010, 17 065 miljoonaa euroa vuonna 2011, 14 916 miljoonaa euroa vuonna 2012, 11 399 miljoonaa euroa vuonna 2013 ja 6 385 miljoonaa euroa vuonna 2014.
(5)
Neuvoston päätöksen antamisen aikaan saatavilla olleen ennusteen mukaan Kreikan kokonaistuotannon odotettiin supistuvan 4 prosenttia vuonna 2010 ja 2,5 prosenttia vuonna 2011 sekä kääntyvän sen jälkeen kasvuun siten, että kasvu on 1,1 prosenttia vuonna 2012 ja 2,1 prosenttia vuosina 2013 ja 2014. BKT-deflaattorin odotettiin olevan 1,2 prosenttia vuonna 2010, - 0,5 prosenttia vuonna 2011, 1,0 prosenttia vuonna 2012, 0,7 prosenttia vuonna 2013 ja 1,0 prosenttia vuonna 2014. Talouskehityksen perusteella kokonaistuotannon odotetaan nyt supistuvan 4,25 prosenttia vuonna 2010 ja 3 prosenttia vuonna 2011 sekä kääntyvän sen jälkeen kasvuun siten, että kasvu on 1,1 prosenttia vuonna 2012 ja 2,1 prosenttia vuosina 2013 ja 2014. BKT-deflaattorin odotetaan nyt olevan 3,0 prosenttia vuonna 2010, 1,5 prosenttia vuonna 2011, 0,4 prosenttia vuonna 2012, 0,8 prosenttia vuonna 2013 ja 1,2 prosenttia vuonna 2014.
(6)
Neuvosto antoi 7 päivänä syyskuuta 2010 päätöksen 2010/486/EU (2), jolla muutettiin päätöstä.
(7)
Eurostat validoi Kreikan hallituksen alijäämä- ja velkatilastot 15 päivänä marraskuuta 2010 Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 25 päivänä toukokuuta 2009 annetun neuvoston asetuksen (EY) N:o 479/2009 (3) mukaisesti. Samassa yhteydessä vuosien 2006-2009 alijäämä- ja velkasuhteita tarkistettiin ylöspäin. Vuoden 2009 julkisen talouden alijäämä suhteessa BKT:hen tarkistettiin 13,6 prosentista 15,4 prosenttiin suhteessa BKT:hen ja velkasuhde 115,1 prosentista 126,8 prosenttiin suhteessa BKT:hen.
(8)
Kreikka on edistynyt hyvin päätöksessä edellytettyjen toimenpiteiden toteutuksessa, mukaan lukien julkisen talouden alijäämän pienentäminen. Edellä mainittu tilastotietojen tarkistaminen ja puutteet tulonkeruussa sekä muut ongelmat talousarvion toteuttamisessa, mukaan lukien maksurästien kertyminen, aiheuttavat kuitenkin sen, että julkisen talouden alijäämätavoite vuodelle 2010 jää erittäin todennäköisesti saavuttamatta. Tämä poikkeama on kompensoitava kokonaisuudessaan vuoden 2011 aikana.
(9)
Kreikka toimitti 24 päivänä marraskuuta 2010 neuvostolle ja komissiolle raportin toimenpiteistä, jotka se on toteuttanut päätöksen noudattamiseksi. Komissio arvioi raportin ja totesi, että Kreikka noudattaa päätöstä tyydyttävällä tavalla.
(10)
Edellä esitetyn perusteella näyttää siltä, että päätöstä on aiheellista muuttaa monella tavalla, kun taas liiallisen alijäämän korjaamiselle asetettu määräaika sekä julkisen talouden alijäämää ja julkisen velan nimellismääräistä kasvua koskeva sopeutusura on syytä pitää ennallaan,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2010/320/EU seuraavasti:
1)
Korvataan 1 artiklan 3 kohdan toinen virke seuraavasti:
”Marraskuussa 2010 laadittujen BKT-ennusteiden perusteella velan suhde BKT:hen on enintään 143 prosenttia vuonna 2010, 153 prosenttia vuonna 2011, 157 prosenttia vuonna 2012, 158 prosenttia vuonna 2013 ja 156 prosenttia vuonna 2014.”
2)
Korvataan 2 artiklan 3 kohdan b alakohta seuraavasti:
”b)
Sen on pantava täytäntöön finanssipoliittista kehystä vahvistava lainsäädäntö. Tähän olisi sisällytettävä erityisesti keskipitkän aikavälin finanssipoliittisen kehyksen laatiminen, pakollisen varauksen luominen talousarvioon ennakoimattomia menoja varten (5 prosenttia valtionhallinnon kokonaismäärärahoista palkkoja, eläkkeitä ja korkoja lukuun ottamatta), tehokkaampien menojen seurantajärjestelmien luominen sekä parlamentin yhteydessä toimivan talousarvioyksikön perustaminen.”
3)
Kumotaan 2 artiklan 3 kohdan g alakohta.
4)
Korvataan 2 artiklan 3 kohdan k alakohta seuraavasti:
”k)
Sen on parannettava julkista varainhoitoa siten, että vuosina 2011-2013 saadaan hankituksi varoja vähintään 7 miljardin euron arvosta, josta vähintään 1 miljardi vuonna 2011; lisäksi omaisuuserien (kiinteistöjen ja rahoitusvarojen) myyntitulot on käytettävä velan takaisinmaksuun, eivätkä ne heikennä 1 artiklan 2 kohdan mukaisten alijäämätavoitteiden saavuttamiseksi toteutettavia julkisen talouden vakauttamispyrkimyksiä.”
5)
Korvataan 2 artiklan 3 kohdan m alakohta seuraavasti:
”m)
Sen on annettava asetus, jolla estetään paikallishallinnon talouden alijäämäisyys vähintään vuoteen 2014. Sen on pienennettävä määrärahasiirtoja paikallishallinnolle säästösuunnitelmien ja valtuuksien siirtosuunnitelmien mukaisesti.”
6)
Korvataan 2 artiklan 3 kohdan o alakohta seuraavasti:
”o)
Sen on otettava käyttöön yhdenmukainen sähköinen lääkemääräysjärjestelmä. Sen on julkaistava täydellinen hinnasto markkinoilla olevista lääkkeistä. Sen on sovellettava ei-korvattavien lääkkeiden luetteloa ja käsikauppalääkkeiden luetteloa. Sen on julkaistava uusi korvattavien lääkkeiden luettelo käyttämällä uutta viitehintajärjestelmää. Sen on käytettävä sähköisten lääkemääräysten ja skannauksen kautta saatuja tietoja alennusten saamiseen lääkealan yrityksiltä. Sen on otettava käyttöön seurantajärjestelmä, jonka avulla lääkemenoja voidaan arvioida kuukausikohtaisesti. Sen on otettava käyttöön 5 euron omavastuuosuus, joka veloitetaan säännöllisistä avohoitopalveluista, ja laajennettava omavastuuosuudet koskemaan tarpeettomia käyntejä ensiapupoliklinikoilla. Sen on julkaistava sairaaloiden ja terveyskeskusten tarkastetut tilinpäätökset. Sen on perustettava terveydenhoitoalan asiantuntijoiden riippumaton työryhmä, jonka tehtävänä on laatia vuoden 2011 toukokuun loppuun mennessä yksityiskohtainen raportti terveydenhoitojärjestelmän kokonaisuudistuksesta, jonka tarkoituksena on parantaa terveydenhoitojärjestelmän tehoavuutta ja tehokkuutta.”
7)
Kumotaan 2 artiklan 3 kohdan p alakohta.
8)
Lisätään 2 artiklan 3 kohtaan alakohdat seuraavasti:
”q)
Sen on supistettava toimintamenoja edelleen vähintään 5 prosenttia, mistä kertyy vähintään 100 miljoonan euron säästöt.
r)
Sen on vähennettävä edelleen määrärahansiirtoja, mistä kertyy julkiselle taloudelle kaiken kaikkiaan vähintään 100 miljoonan euron säästöt. Määrärahansiirtoja saavat julkisyhteisöt huolehtivat samaan aikaan menojen supistamisesta siten, että maksurästejä ei kerry.
s)
Sen on muutettava perhe-etuudet tammikuusta 2011 alkaen tarveharkintaisiksi, mistä kertyy vähintään 150 miljoonan euron säästöt (joista vähennetään tästä aiheutuvat hallintokulut).
t)
Sen on vähennettävä sotilastarvikehankintoja (-toimituksia) vähintään 500 miljoonan euron arvosta verrattuna tämänhetkiseen eli vuoden 2010 tasoon.
u)
Sen on pienennettävä sosiaaliturvarahastojen lääkemenoja 900 miljoonan euron arvosta lääkkeiden hintojen lisäalennusten ja uusien hankintamenettelyjen avulla sekä sairaaloiden lääkemenoja (mukaan lukien laitekulut) vähintään 350 miljoonan euron arvosta.
v)
Sen on muutettava julkisten yritysten hallinnointia, hinnoittelua ja palkkoja, mistä kertyy vähintään 800 miljoonan euron säästöt.
w)
Sen on tasattava lämmitysöljystä ja dieselöljystä kannettavat verot 15 päivän lokakuuta 2011 jälkeen veropetosten torjumiseksi, mistä kertyy vuonna 2011 vähintään 400 miljoonan euron tuotto, josta vähennetään vähävaraisempien väestöryhmien suojaamiseksi toteutettavien erityistoimenpiteiden kustannukset.
x)
Sen on korotettava alennetut alv-kannat 5,5 prosentista 6,5 prosenttiin ja 11 prosentista 13 prosenttiin, mistä kertyy vähintään 880 miljoonan euron tuotto. Sen on alennettava lääkkeisiin ja hotellimajoitukseen sovellettava alv-kanta 11 prosentista 6,5 prosenttiin, mistä aiheutuu enintään 250 miljoonan euron kustannukset, joista vähennetään säästöt, joita sosiaaliturvarahastoille ja sairaaloille koituu lääkkeisiin sovellettavasta alemmasta alv-kannasta.
y)
Sen on tehostettava polttoaineen salakuljetuksen torjuntaa (tuotto vähintään 190 miljoonaa euroa).
z)
Sen on korotettava oikeudenkäyntimaksuja (tuotto vähintään 100 miljoonaa euroa).
aa)
Sen on pantava täytäntöön verorästien perinnän nopeuttamista koskeva toimintasuunnitelma (tuotto vähintään 200 miljoonaa euroa).
bb)
Sen on nopeutettava verosakkojen perintää (tuotto vähintään 400 miljoonaa euroa).
cc)
Sen on kerättävä veroriitoja ja -oikeudenkäyntejä koskevan uuden kehyksen myötä saatavat tulot (tuotto vähintään 300 miljoonaa euroa).
dd)
Sen on kerättävä umpeutumassa olevien telelupien uusimisesta saatavat tulot (tuotto vähintään 350 miljoonaa euroa).
ee)
Sen on kerättävä toimiluvista kertyvät tulot (tuotto vähintään 250 miljoonaa euroa).
ff)
Sen on laadittava Ateenan liikenneverkon (OASA) rakenneuudistussuunnitelma. Suunnitelman tavoitteeksi on asetettava yhtiön toimintatappioiden supistaminen ja yhtiön muuttaminen taloudellisesti elinkelpoiseksi. Suunnitelmaan on sisällytettävä yhtiön toimintamenojen leikkauksia ja tariffien korotuksia. Vaaditut toimenpiteet on toteutettava viimeistään vuoden 2011 maaliskuussa.
gg)
Sen on säädettävä laki, jossa ilman alakohtaisia poikkeuksia rajoitetaan uusien työntekijöiden palvelukseen ottamista koko julkisella sektorilla siten, että kutakin viittä eläkkeelle jäävää tai irtisanottavaa työntekijää kohden saadaan palkata vain yksi uusi työntekijä, rakenneuudistusten kohteina olevista julkisista yrityksistä julkisyhteisöihin siirretty henkilöstö mukaan lukien.
hh)
Sen on säädettävä lait, joilla vahvistetaan työmarkkinajärjestelmää ja saadaan aikaan seuraavaa: yrityskohtaiset sopimukset tulevat ilman perusteettomia rajoituksia vallitseviksi toimiala- ja ammattikohtaisiin sopimuksiin verrattuna; yrityskohtaisia työehtosopimuksia ei rajoiteta yritysten vähimmäiskokoa koskevilla vaatimuksilla; lakkautetaan toimiala- ja ammattikohtaisten sopimusten ulottaminen osapuoliin, jotka eivät ole olleet edustettuina neuvotteluissa; pidennetään uusiin työsuhteisiin liittyvää koeaikaa; poistetaan ajalliset rajaukset, jotka liittyvät väliaikaista työvoimaa välittävien yritysten käyttöön; poistetaan esteet määräaikaisten työsopimusten entistä suuremmalta käytöltä; kumotaan säännös, jonka mukaan osa-aikaisilla työntekijöillä on korkeampi tuntipalkka, ja sallitaan joustavammat työaikajärjestelyt, osa-aikainen vuorotyö mukaan lukien.”
9)
Kumotaan 2 artiklan 4 kohdan a alakohta.
10)
Lisätään 2 artiklan 4 kohtaan alakohdat seuraavasti:
”c)
Sen on maksettava aiempina vuosina kertyneet maksurästit.
d)
Sen on laadittava monivuotinen, rakenteellinen julkisen talouden vakauttamissuunnitelma, johon sisältyvien toimenpiteiden vaikutus on vähintään 5 prosenttia suhteessa BKT:hen ja jolla varmistetaan alijäämätavoitteiden saavuttaminen vuoteen 2014 mennessä.
e)
Sen on laadittava veronkierron torjuntasuunnitelma, joka sisältää määrällisiä tulosindikaattoreita verotulojen vastuullisen hallinnoinnin varmistamiseksi. Sen on hyväksyttävä lainsäädäntö veroriitojen ratkaisemisessa käytettävien hallintomenettelyjen ja tuomioistuinten muutoksenhakumenettelyjen yksinkertaistamiseksi sekä säädettävä tarvittavat lait ja otettava käyttöön tarvittavat menettelyt, jotta verovirkailijoiden virheisiin, korruptioon ja kehnoihin tuloksiin voidaan puuttua tehokkaammin, mukaan lukien syytteeseenpano virkavelvollisuuksien laiminlyöntitapauksissa.
f)
Sen on laadittava yksityiskohtainen toimintasuunnitelma ja aikataulu yksinkertaistetun palkkajärjestelmän täydentämistä ja käyttöönottoa varten.
g)
Sen on parannettava sairaaloiden kirjanpito- ja laskutusjärjestelmiä seuraavien toimien avulla: kahdenkertaisten suoriteperusteisten kirjanpitojärjestelmien käyttöönoton saattaminen päätökseen kaikissa sairaaloissa, yhdenmukaisen koodijärjestelmän ja yhteisen lääkintätarvikerekisterin käyttö, kaikkien sairaaloiden lääketarvikevarastojen ja -toimitusten laskenta käyttämällä yhdenmukaista lääketarvikkeiden koodijärjestelmää, omavastuuosuuksien perintä potilailta kaikissa kansalliseen terveydenhoitojärjestelmään kuuluvissa laitoksissa ja hoitokustannusten laskuttaminen riittävän ajoissa (kahden kuukauden kuluessa) Kreikan sosiaaliturvarahastoilta, muilta jäsenvaltioilta ja yksityisiltä sairausvakuutusyhtiöiltä; sen on myös varmistettava, että vähintään 50 prosenttia julkisten sairaaloiden käyttämistä lääkkeistä koostuu vuoden 2011 loppuun mennessä geneerisistä lääkkeistä ja patenttisuojaamattomista lääkkeistä velvoittamalla kaikki julkiset sairaalat hankkimaan farmaseuttiset tuotteet tehoaineen mukaan.
h)
Tuhlaamisen ja huonon hallinnon estämiseksi valtion omistamissa yrityksissä sekä vähintään 800 miljoonan euron finanssipoliittisten säästöjen saamiseksi Kreikan on säädettävä vuoden 2011 helmikuun loppuun mennessä laki, jolla leikataan julkisten yritysten peruspalkkoja vähintään 10 prosenttia yritystasolla, rajataan palkanlisät 10 prosenttiin peruspalkoista, asetetaan bruttokuukausiansioille 4 000 euron katto (12 kuukausipalkkaa vuotta kohden), korotetaan kaupunkiliikenteen tariffeja vähintään 30 prosenttia, korotetaan muita tariffeja ja otetaan käyttöön toimenpiteitä, joilla supistetaan julkisten yritysten toimintamenoja 15-25 prosenttia; Kreikan on myös säädettävä OASAn rakenneuudistusta koskeva laki vuoden 2011 maaliskuuhun mennessä.
i)
Sen on otettava käyttöön uusi sääntelykehys, jolla helpotetaan alueellisia lentokenttiä koskevien toimilupasopimusten tekemistä.
j)
Sen on perustettava riippumaton koulutuspoliittinen työryhmä, jonka tehtävänä on tehostaa julkista koulutusjärjestelmää (perus-, keski- ja korkea-asteen koulutusta) ja varojen käyttöä.
k)
Sen on säädettävä laki, jolla perustetaan toimintasuunnitelman mukainen julkinen hankintaviranomainen.”
11)
Korvataan 2 artiklan 5 kohdan b alakohta seuraavasti:
”b)
Sen on arvioitava keskushallinnon toimintaa koskevan riippumattoman selvityksen ensimmäisen vaiheen tulokset, mukaan lukien selvityksessä annetut toimintapoliittiset suositukset, ja sen on saatettava päätökseen olemassa olevia sosiaalisia ohjelmia koskevan selvityksen laatiminen.”
12)
Korvataan 2 artiklan 5 kohdan d alakohdassa vuodet ”2010-2060” vuosilla ”2009-2060”.
13)
Lisätään 2 artiklan 5 kohtaan alakohta seuraavasti:
”h)
Sen on edistettävä edelleen geneeristen lääkkeiden käyttöä muuttamalla tehoaineeseen perustuvat sähköiset lääkemääräykset pakollisiksi.”
14)
Korvataan 2 artiklan 6 kohdan a alakohta seuraavasti:
”a)
Vuoden 2012 talousarvioesitykseen on sisällytettävä julkisen talouden vakauttamistoimenpiteitä, joiden vaikutus on vähintään 2,2 prosenttia suhteessa BKT:hen. Talousarvioon on sisällytettävä erityisesti seuraavat toimenpiteet (tai poikkeuksellisissa olosuhteissa toimenpiteet, joilla saavutetaan vastaavat säästöt): alv-määräytymisperusteen laajentaminen edelleen siirtämällä joitakin tällä hetkellä alennetun alv-kannan piiriin kuuluvia tavaroita ja palveluita yleisen alv-kannan piiriin (tarkoituksena on saada vähintään 300 miljoonan euron lisätulot), julkisen sektorin työpaikkojen vähentäminen noudattamalla sääntöä, jonka mukaan kutakin viittä eläkkeelle jäävää julkisen sektorin työntekijää kohden palkataan vain yksi uusi työntekijä (säästötavoite vähintään 600 miljoonaa euroa), alkoholittomista juomista kannettavien valmisteverojen käyttöönotto (verojen kokonaismäärä vähintään 300 miljoonaa euroa), kiinteistöveron veropohjan laajentaminen omaisuusarvon ajantasaistamisen kautta (lisätulot vähintään 200 miljoonaa euroa), aluehallinnon uudelleenjärjestely (säästötavoite vähintään 500 miljoonaa euroa), eläkkeiden nimellisjäädytys, ammatinharjoittajien harkintaverotuksen tehostaminen (tarkoituksena on saada vähintään 100 miljoonaa euroa), julkisille yrityksille suunnattujen pääomansiirtojen vähentäminen (vähintään 800 miljoonan euron arvosta) sen jälkeen, kun niissä on toteutettu rakenneuudistus, työttömyysetuuksien muuttaminen tarveharkintaisiksi (säästötavoite 500 miljoonaa euroa), lisätulojen saaminen uhkapelien lisensoinnista (vähintään 225 miljoonaa euroa lisenssien myynnistä ja 400 miljoonaa euroa lisenssimaksuista).”
15)
Poistetaan 2 artiklan 7 kohdan c alakohta.
16)
Lisätään 2 artiklan 7 kohtaan alakohdat seuraavasti:
”d)
Sen on otettava käyttöön sairaalakohtainen kustannuslaskentamenetelmä, jota käytetään vuodesta 2013 budjetointitarkoituksiin.
e)
Sen on säädettävä lakeja, joilla pannaan täytäntöön keskushallinnon toimintaa koskevan selvityksen ja olemassa olevia sosiaalisia ohjelmia koskevan kokonaisselvityksen ensimmäisessä vaiheessa annetut operatiiviset suositukset.
f)
Sen on huolehdittava siitä, että kun julkinen hankintaviranomainen aloittaa toimintansa, sillä on käytettävissään tarvittavat resurssit täyttääkseen toimintasuunnitelmassa määritellyt tehtävänsä, tavoitteensa ja valtuutensa.”
2 artikla
Tämä päätös tulee voimaan päivänä, jona se annetaan tiedoksi.
3 artikla
Tämä päätös on osoitettu Helleenien tasavallalle.
Tehty Brysselissä 20 päivänä joulukuuta 2010.

Labels: 2
18
19